				|

		52012PC0277

			Pasiūlymas EUROPOS PARLAMENTO IR TARYBOS REGLAMENTAS kuriuo iš dalies keičiamas Tarybos reglamentas (EB) Nr. 2371/2002 dėl žuvų išteklių apsaugos ir tausojančio naudojimo pagal Bendrąją žuvininkystės politiką /* COM/2012/0277 final - 2012/0143 (COD) */

			   	AIŠKINAMASIS MEMORANDUMAS
1.           PASIŪLYMO BENDROSIOS
APLINKYBĖS
Tarybos reglamento (EB) Nr. 2371/2002
dėl žuvų išteklių apsaugos ir tausojančio naudojimo pagal
Bendrąją žuvininkystės politiką[1] 17 straipsnio 2 dalies pirmoje
pastraipoje numatyta Sąjungos žvejybos laivams taikomos taisyklės
dėl vienodų naudojimosi Sąjungos vandenimis ir ištekliais
teisių, nurodytos to reglamento 17 straipsnio 1 dalyje, išimtis, pagal
kurią valstybėms narėms suteikiama teisė apriboti tam
tikrų laivų žvejybą valstybių narių (teritorinių
vandenų) 12 jūrmylių zonoje. Dėl tos išimties pagrindu
valstybių narių nustatytų naudojimosi vandenimis ir ištekliais
apribojimų daugelyje labiausiai biologiškai pažeidžiamų rajonų
sumažėjo žvejybos intensyvumas ir padidėjo ekonominis mažos apimties,
pakrantės žvejybos stabilumas.
Išimtis galioja nuo 2003 m. sausio
1 d. iki 2012 m. gruodžio 31 d. Naudojimosi vandenimis ir
ištekliais 12 jūrmylių zonoje režimo taikymo pratęsimas yra
numatytas pasiūlymo dėl naujojo Bendrosios žuvininkystės
politikos reglamento[2]
6 straipsnio 2 dalyje. Tuo atveju, jei Bendrosios žuvininkystės politikos
reforma nebus baigta iki 2012 m. pabaigos, siekiant užtikrinti
žuvininkystės veiklos tęstinumą nuo 2013 m. sausio
1 d., būtina pratęsti naudojimosi vandenimis ir ištekliais 12
jūrmylių zonoje režimo galiojimą nustatant terminą iki
naujojo Europos Parlamento ir Tarybos reglamento dėl Bendrosios
žuvininkystės politikos įsigaliojimo.
Pagal Reglamento (EB) Nr. 2371/2002 17
straipsnio 2 dalies antrą pastraipą Komisija pateikė Europos
Parlamentui ir Tarybai ataskaitą, kurioje nurodoma naudojimosi ištekliais
valstybių narių 12 jūrmylių zonose tvarka[3]. Ataskaitoje pažymima, kad
naudojimosi režimas yra labai stabilus ir nuo 2002 m. taikomas tinkamai.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMO REZULTATAI
Pasiūlymas susijęs su taikomo
naudojimosi vandenimis ir ištekliais režimo, nustatyto Reglamento (EB)
Nr. 2371/2002 17 straipsnio 2 dalyje, galiojimo ribotos trukmės
pratęsimu. Naudojimosi vandenimis ir ištekliais režimo pratęsimas iki
2022 m. gruodžio 31 d. yra numatytas pasiūlymo dėl naujojo
Bendrosios žuvininkystės politikos reglamento 6 straipsnio 2 dalyje
(išdėstyta poveikio vertinimo ataskaitoje (SEC(2011)891). Todėl
konsultacijų su suinteresuotosiomis šalimis ir naujo poveikio vertinimo
neprireikė.
3.           TEISINIAI PASIŪLYMO ASPEKTAI
·      Siūlomų veiksmų santrauka
Pagrindinis veiksmas – išvengti konkretaus
naudojimosi vandenimis ir ištekliais režimo, nustatyto Reglamento (EB)
Nr. 2371/2002 17 straipsnio 2 dalyje, galiojimo nutraukimo tuo atveju, jei
nebūtų priimtas ir iki 2012 m. gruodžio 31 d.
neįsigaliotų pasiūlymas dėl Europos Parlamento ir Tarybos
reglamento dėl Bendrosios žuvininkystės politikos.
·      Teisinis pagrindas
Sutarties dėl Europos Sąjungos
veikimo 43 straipsnio 2 dalis.
·      Subsidiarumo principas
Pasiūlymas priklauso išimtinei
Sąjungos kompetencijai.
·      Proporcingumo principas
Į šį pasiūlymą
įtrauktas priemonės, kuri jau yra numatyta Reglamente (EB)
Nr. 2371/2002, galiojimo ribotos trukmės pratęsimas, todėl klausimų
dėl proporcingumo principo nekyla.
·      Pasirinktos priemonės
Siūloma priemonė – Europos
Parlamento ir Tarybos reglamentas.
Kitos priemonės būtų netinkamos
dėl toliau nurodytos priežasties: reglamentas turi būti iš dalies
keičiamas reglamentu.
4.           POVEIKIS BIUDŽETUI
Įgyvendindama šią priemonę
Sąjunga nepatirs jokių papildomų išlaidų.
2012/0143 (COD)
Pasiūlymas
EUROPOS PARLAMENTO IR TARYBOS REGLAMENTAS

kuriuo iš dalies keičiamas Tarybos
reglamentas (EB) Nr. 2371/2002 dėl žuvų išteklių apsaugos
ir tausojančio naudojimo pagal Bendrąją žuvininkystės
politiką
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 43 straipsnio 2 dalį,
atsižvelgdami į Europos Komisijos
pasiūlymą,
perdavus įstatymo galią
turinčio teisės akto projektą nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[4],
laikydamiesi įprastos
teisėkūros procedūros,
kadangi:
(1)          Sąjungos žvejybos
laivams suteikta vienoda galimybė naudotis Sąjungos vandenimis ir
ištekliais, kuriems taikomos Bendrosios žuvininkystės politikos
taisyklės;
(2)          2002 m. gruodžio
20 d. Tarybos reglamente (EB) Nr. 2371/2002 dėl žuvų
išteklių apsaugos ir tausojančio naudojimo pagal Bendrąją
žuvininkystės politiką[5]
numatyta taisyklės dėl vienodų naudojimosi Sąjungos
vandenimis ir ištekliais teisių išimtis, pagal kurią valstybėms
narėms suteikiama teisė apriboti tam tikrų laivų
žvejybą iki 12 jūrmylių zonoje nuo jų bazinių linijų;

(3)          2011 m. liepos
13 d. Komisija pagal Reglamentą (EB) Nr. 2371/2002 pateikė
Europos Parlamentui ir Tarybai ataskaitą apie naudojimosi žuvų
ištekliais 12 jūrmylių zonose tvarką[6], kurioje pateikiama išvada, kad
naudojimosi režimas yra labai stabilus ir nuo 2002 m. taikomas tinkamai;
(4)          galiojančios
taisyklės, pagal kurias ribojamos galimybės naudotis ištekliais toje
zonoje, padėjo apsaugoti išteklius ribojant žvejybos pastangas
jautriausioje Sąjungos vandenų dalyje. Be to, šios taisyklės
padėjo išsaugoti tradicinę žvejybą, kuri yra svarbi
atitinkamų pakrantės bendruomenių socialinei ir ekonominei
plėtrai;
(5)          išimtis įsigaliojo
2003 m. sausio 1 d. ir nustos galioti 2012 m. gruodžio
31 d. Šios išimties galiojimas turėtų būti pratęstas
iki tol, kol bus priimtas naujas Europos Parlamento ir Tarybos reglamentas
dėl Bendrosios žuvininkystės politikos[7];

(6)          todėl Reglamentas (EB)
Nr. 2371/2002 turėtų būti atitinkamai iš dalies pakeistas,
PRIĖMĖ ŠĮ
REGLAMENTĄ:
1 straipsnis
Reglamento (EB) Nr. 2371/2002 17
straipsnio 2 dalies pirma pastraipa pakeičiama taip:
„2. Valstybės
narės nuo 2013 m. sausio 1 d. iki 2014 m. gruodžio
31 d. vandenyse iki 12 jūrmylių zonoje nuo jų
suverenių ar jų jurisdikcijai priklausančių bazinių
linijų turi teisę apriboti žvejybą tradiciškai tuose vandenyse
žvejojantiems žvejybos laivams iš gretimos pakrantės uostų,
nepažeidžiant nuostatų dėl su kitų valstybių narių
vėliavomis plaukiojančių Sąjungos žvejybos laivų pagal
esamus kaimynystės santykius tarp valstybių narių ir I priedo nuostatų,
nustatančių kiekvienai valstybei narei geografines zonas palei
kitų valstybių narių pakrantės ruožus, kur užsiimama
žvejyba, ir nurodančių leidžiamas žvejoti rūšis.“
2 straipsnis

Šis reglamentas įsigalioja septintą dieną po jo paskelbimo Europos
Sąjungos oficialiajame leidinyje.
Jis taikomas nuo
2013 m. sausio 1 d.
Šis reglamentas privalomas visas ir
tiesiogiai taikomas visose valstybėse narėse.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
[1]               OL L 358,
2002 12 31, p. 59.
[2]               COM(2011)425.
[3]               COM(2011)418.
[4]               OL C […], […],
p. […].
[5]               OL L 358,
2002 12 31, p. 59.
[6]               COM(2011)418.
[7]               COM(2011)425.